32006D0804
L 329/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
PЕШЕНИЕ НА КОМИСИЯТА
от 23 ноември 2006 година
за хармонизиране на радиочестотния спектър за устройства за радиочестотна идентификация (RFID), които работят в свръхвисокия честотен обхват (UHF)
(нотифицирано под номер C(2006) 5599)
(2006/804/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 3 от него,
като има предвид, че:
(1)
Технологията на радиочестотната идентификация (RFID), специфичен вид устройства с малък обсег на действие, предлага потенциално значителни икономически и социални ползи за Европа. Възможни са различни приложения на RFID, като автоматична идентификация на предмети, проследяване на имущество, охранителни и алармени системи, управление на отпадъците, сензори за разстояние, охранителни системи срещу кражби, системи за локализация, трансфер на данни към джобни устройства и системи за безжичен контрол. Развитието на RFID устройствата на базата на свръхвисоки честоти (UHF) в ЕО ще допринесе за развитието на информационното общество и насърчаването на иновациите.
(2)
Необходими са хармонизирани условия и правна сигурност за наличието на радиочестотен спектър за UHF RFID устройства, за да бъде възможно идентификацията на продуктите, съдържащи UHF RFID, или услугите, свързани с RFID, да функционира в рамките на Европа. Гарантирането на функциониращ вътрешен пазар ще подпомогне успешното и бързо разрастване на RFID технологията чрез подкрепата на икономиите от мащаба и презграничното потребление.
(3)
Целта на настоящото решение е ограничена до RFID системи, при които устройствата, прикрепени към обектите на идентификация, нямат автономни източници на енергия за радиопредаване и предават само чрез повторното използване на енергията, излъчена към тях от четящите устройства. Така техният потенциал да смущават други ползватели на спектъра по принцип е ограничен. Следователно такива устройства могат да делят радиочестотни ленти с други услуги, подлежащи или не на разрешение, без да причиняват вредни смущения, и могат да съществуват съвместно с други устройства с малък обсег на действие. Следователно тяхното използване не трябва да подлежи на индивидуално разрешение в съответствие с Директивата за разрешение 2002/20/ЕО на Европейския парламент и на Съвета (2). В допълнение радиосъобщителните услуги, определени в Радиорегламента на Международния съюз по далекосъобщения, имат приоритет пред такива RFID устройства и от тях не се изисква да осигурят защита от смущения на RFID устройствата, а RFID системите не трябва да причиняват смущения на тези радиосъобщителни услуги. Тъй като от това следва, че потребителите на RFID устройства не могат да получат защита от смущения, производителите на RFID устройства са отговорни за осигуряването на защита за тези устройства от вредни смущения от радиосъобщителни услуги и от други устройства с малък обсег на действие, работещи в съответствие с приложимите правила на Общността или национални правила. В съответствие с Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (3) (Директивата РиДКО), производителите следва да гарантират, че RFID устройствата ефективно използват радиочестотния спектър, така че да се избягва вредно смущение на други устройства с малък обсег на действие.
(4)
На 11 март 2004 г., в съответствие с член 4, параграф 2 от Решението за радиочестотния спектър, Комисията предостави мандат (4) на CEPT за хармонизиране на използването на честотите за устройствата с малък обсег на действие, включително RFID устройствата. В отговор на този мандат в своя доклад (5) от 15 ноември 2004 г. CEPT изготви списък от доброволни мерки за хармонизация, които съществуват в Европейската общност относно устройствата с малък обсег на действие и заяви, че е необходим по-силно обвързващ ангажимент от държавите-членки, за да се гарантира правна стабилност на хармонизацията на честотите, постигната в CEPT, по-специално за UHF спектъра, използван от RFID.
(5)
Радиочестотните ленти, предложени от CEPT за хармонизация, са обхванати по отношение на ползването от RFID от хармонизирания стандарт EN 302 208, приет в съответствие с Директива 1999/5/ЕО. Този стандарт описва техника „listen-before-talk“, предназначена да осигури намаляване на смущенията до подходящи нива, за да се избегне смущаване на други ползватели в тази радиочестотна лента. Използването на посочения стандарт или на други хармонизирани стандарти в тази област създава презумпция за съответствие със съществените изисквания на Директивата РиДКО.
(6)
Хармонизирането съгласно настоящото решение не изключва възможността за дадена държава-членка да прилага, когато е основателно, преходни периоди или договорености за съвместно използване на радиочестотния спектър в съответствие с член 4, параграф 5 от Решението за радиочестотния спектър.
(7)
Използването на спектъра е в съответствие с изискванията на правото на Общността относно защитата на общественото здраве, по-специално на Директива 2004/40/ЕО на Европейския парламент и на Съвета (6) и Препоръка 1999/519/ЕО на Съвета (7). Защитата на здравето от радиооборудването е гарантирана от съответствието на такова радиооборудване със съществените изисквания съгласно Директивата РиДКО.
(8)
В резултат на бързите промени в технологиите ще се появят нови UHF RFID и подобни на тях устройства, което ще изисква актуализиране на условията за хармонизиране на радиочестотния спектър, като се имат предвид икономическите изгоди и изискванията на промишлеността и потребителите. Следователно ще бъде необходимо да се актуализира настоящото решение, за да се отговори на новите развития на пазара и технологиите. Ако прегледът разкрие необходимост решението да бъде адаптирано, промените ще се извършват в съответствие с процедурите, определени в Решението за радиочестотния спектър за приемането на мерки за прилагане. Актуализациите може да включват преходни периоди, за да се отчетат заварените положения.
(9)
Мерките, предвидени в настоящото решение, са в съответствие със становището на Комитета по радиочестотния спектър,
ПРИЕ НАСТОЯЩОТО РЕШЕНИЕ:
Член 1
Целта на настоящото решение е да хармонизира условията за наличието и ефективното използване на радиочестотния спектър за RFID устройства, опериращи в свръхвисокия честотен обхват (UHF).
Член 2
За целите на настоящото решение:
1.
„RFID устройства“ означава, inter alia, устройства за проследяване и идентификация на обекти с използването на радиосистема, състояща се, от една страна, от пасивни устройства (маркери), прикрепени към обектите, и от друга страна, от предавателни/приемни единици (четящи устройства), които активират маркерите и получават обратно данни.
2.
„без смущения и без защита“ означава, че не могат да се причиняват вредни смущения на която и да било радиосъобщителна услуга и че не може да има претенции за защита на тези устройства от вредни смущения, произхождащи от други радиосъобщителни услуги.
Член 3
1. В срок от шест месеца след влизането в сила на настоящото решение държавите-членки определят и предоставят на разположение по неизключителен начин, без смущения и без защита радиочестотни ленти за RFID устройства, при спазване на специфичните условия, предвидени в приложението към настоящото решение.
2. Независимо от параграф 1 държавите-членки могат да поискат преходни периоди и/или договорености за съвместно използване на радиочестотния спектър в съответствие с член 4, параграф 5 от Решението за радиочестотния спектър.
3. Настоящото решение не засяга правото на държавите-членки да разрешават ползването на радиочестотните ленти при по-свободни условия, отколкото посочените в приложението към настоящото решение.
Член 4
Държавите-членки наблюдават използването на съответните радиочестотни ленти и съобщават своите констатации на Комисията, за да може да се осъществява навременен преглед на настоящото решение.
Член 5
Адресати на настоящото решение са държавите-членки.
Съставено в Брюксел на 23 ноември 2006 година.